b'\n_START_ARTICLE_\n\xc5\xbdeljezni\xc4\x8dki kolodvor u Puli\n_START_PARAGRAPH_\n\xc5\xbdeljezni\xc4\x8dki kolodvor u Puli izgra\xc4\x91en je 1876. godine \xc4\x8dime je dovr\xc5\xa1ena zadnja dionica istarske pruge odnosno odvojka Ju\xc5\xbene \xc5\xbeeljeznice od Diva\xc4\x8de do Pule. Zgrada kolodvora smje\xc5\xa1tena je u podno\xc5\xbeju Monte Ghira na samoj obali Puljskog zaljeva. Kolodvor funkcionira kao putni\xc4\x8dki, teretni i ran\xc5\xbeirni. Posljednjih godina promet je na njemu smanjenog intenziteta zbog odsje\xc4\x8denosti istarskih \xc5\xbeeljeznica od ostatka hrvatske \xc5\xbeeljezni\xc4\x8dke mre\xc5\xbee do koje je do\xc5\xa1lo osamostaljivanjem Hrvatske i Slovenije. Planirani \xc5\xbeeljezni\xc4\x8dki tunel kroz \xc4\x86i\xc4\x87ariju trebao bi dosko\xc4\x8diti ovome problemu._NEWLINE_Od \xc5\xbeeljezni\xc4\x8dkog kolodvora u Puli nastavlja se industrijski kolosijek za brodogradili\xc5\xa1te Uljanik koji ujedno spaja otok Uljanik, jedini hrvatski otok povezan \xc5\xbeeljeznicom s kopnom.'